I 2013 spilte Hønefoss i Eliteserien. Siden har klubben kjempet i motbakke, og mandag skjedde det uunngåelige da ringerikingene falt ned til fjerde nivå.

Nedrykket ble klart etter Frams 1-0-seier hjemme mot Odds 2.-lag. Dagen før røk Hønefoss hele 1-6 i bortemøtet med avdelingsleder Raufoss.

HBK står med kun 11 poeng etter 23 serierunder i 2. divisjon. Med tre kamper igjen er klubben ti poeng bak den siste plassen på trygg grunn.

For fem år siden endte Hønefoss sist i Eliteserien. Det skilte kun to poeng opp til Sarpsborg, som overlevde med et nødskrik. Etter to sesonger i 1. divisjon gikk ferden enda et hakk ned i divisjonssystemet.

I 2016 havnet HBK på tredjeplass i sin avdeling i 2. divisjon, mens det i fjor ble en tiendeplass. Denne sesongen bare fortsatte den svake trenden. Hønefoss-veteran Frode Lafton måtte 1. september gå av som klubbens hovedtrener. Tor Thodesen kom inn som erstatter.

Neste år må laget fra Ringerike belage seg på spill i 3. divisjon.

(©NTB)